„Vigasztaljátok, vigasztaljátok népemet!- mondja Istenetek

(Ézs 40.1.)

Lelkészi jelentés a 2016. évről

Szeretett Testvéreim!

2016 évi igéje azt az Istent állította elénk, aki, mint az édesanya a gyermekét, vigasztal bennünket. Nagyos sok erőt adott számomra is ez az ige, mert nehéz, sok-sok küzdelmet magában hordó év volt ez. Sok erőre volt szükségünk, sok feladatot kellett elvégeznünk, de még a veszteségeink terhét hordozva is megtapasztalhattuk az Úr jelenlétét.

2016-ban három nagy feladatra kellett koncentrálnunk. S mindezt úgy kellett volna megvalósítani, hogy nem csorbul a gyülekezet lelki és közösségi élete.

A három nagy feladat pedig (1) a korábban szükségessé vált lelkészválasztás lebonyolítása, (2) a műemlék épület teljes rekonstrukciójának a megvalósítása és (3) az állami Reformációi Emlékbizottság által kezdeményezett, és támogatott orgonaépítésnek az előkészítése, megvalósítása. Ezek a folyamatok, amelyek kísérték az évünket, elgondolkodtatnak afelől, hogy mi végre van a gyülekezet, és mi az igazán lelkészi feladat, miben van a gyülekezet közösségének ereje.

Jól tudjuk, hogy a gyülekezet az ige és a szentségek ereje által formálódó közösség. Ezért a legfontosabb ismérve a gyülekezet jelenlétének az, amit az Ágostai Hitvallás is megfogalmaz: „Az egyház a szentek gyülekezete, amelyben az evangéliumot tisztán tanítják, és a szentségeket helyesen szolgáltatják ki.” Mindennél fontosabb tehát, hogy az istentiszteleteken és különböző közösségi alkalmakon, az ige tisztán hirdettessék, s a szentségek kiszolgálása bibliai alapon történjék. A lelkészi munkának ez elsődleges célja. Ehhez kapcsolódik még a pásztorális feladat, a lelki vezetés, a gyónás és a vigasztalás. A gyülekezet nem hagyományápoló kör, de az életére mégis jellemző a élettel teli hagyományok ápolása. A gyülekezet nem humanitárius segélyegylet, de a szolgálatától mégis elválaszthatatlan a diakónia. A gyülekezet nem egyszerűen a tartalmas szabadidő eltöltésére létrejött központ, és mégis a közösségi élet sodrában ennek az igénynek is megfelel.

Istentiszteleti életünk az elmúlt évben a változatlan rendben és színességben zajlott. A 9.00 órás istentiszteleteink családiasabbak, mint Budagyöngyén, mint itt a templomban egymást jobban ismerő gyülekezeti tagok vesznek részt rajtuk. A 11.00 órakor kezdődő istentiszteleten több a vendég, a keresztelő vagy a gyászoló családok révén, de párhuzamos gyermekalkalmak által a kisgyermekes családok jelenléte teszi elevenebbé a közösséget. A PAX Tv nézőihez - ha a technika „ördöge” nem szól közbe – ez az istentisztelet jut el. Az esti istentiszteletek látogatottsága némi emelkedést mutat, ez részben az orgonazenés áhítatoknak (minden hónap 1. vasárnapja) és az ifjúsági zenés istentiszteleteknek ( minden hónap 2. vasárnapja) köszönhető. A délelőtti istentiszteletek létszáma stagnál, vagy talán egy kicsit csökken is. Lehetne ezt a korjelenségekkel magyarázni, s mentségül fel lehetne hozni azokat a szociológiai folyamatokat amelyek hazánkra jellemzőek (külföldi munkavállalás, „fesztivál”- ország lettünk, a mostani felnőtt korosztály szocializálódása, családi széthullások, vagy a munkában állók túlterheltsége, megemelt nyugdíjkorhatár stb.), de azt sem felejthetjük el, hogy nehezebbé vált a családok látogatása, és a kötelezően választható hit és erkölcstan oktatása révén az erre fordítható lelkészi szabadidő is jóval kevesebb.

A gyülekezetünk nagy ügye volt a lelkészválasztás. A megüresedett lelkészi állást 2016 nyaráig nem töltöttük be. Liszka Viktor, beosztott lelkész volt segítségünkre, akinek ezúton is köszönetet mondunk azért, hogy az átmeneti időben vállalta a szolgálatot. Péter Zoltán megválasztásával töltöttük be az üres lelkészi állást. A Péter család Budapestre költözése a nyár folyamán történt meg, ideiglenes, bérelt lakásuk a Budahegyvidéken van. A beiktatás pedig szeptemberben történt meg. Az látható, hogy a lelkészlakás hiánya nemcsak anyagilag jelent többlet terhet, hanem még a munkaszervezést is megnehezíti. Zoltán egyetemi tanulmányainak az utolsó évében van (mentálhigiénés képzés). Az látható, hogy a család „ igazi” megérkezését, a parókia elkészülte és a tanulmányok befejezése mindenképpen segíteni fogja. De már most elmondhatjuk azt, hogy a kölcsönös egyetértésben és jó hangulatú testvéri kapcsolatban könnyebbedik a teher.

Hálásak vagyunk mindazoknak, akik a vasárnapi istentiszteletek szervezésében és a szolgált kiterjesztésében segítenek: a felolvasóknak (szervezőjük: dr. Táborszky László), az iratterjesztőknek és a PAX-felvételt készítőknek (munkacsoport vezető: Balicza Gábor), a gyermekmunkában jelenlévő önkénteseknek (munkacsoport vezetője: Bakó Zsuzsa), az ifjúsági-zenés alkalmak zenészeinek.

(A statisztikai adatokat a melléklet tartalmazza.)

A gyülekezet tanítói szolgálata is égetőn fontos feladat. A kisközösségek az elmúlt időszakban átalakultak. Stabil és állandó alkalom a két gyülekezeti bibliaóra (hétfő 17.00 – Budagyöngye, kedd 18.00 - Budavár) Budagyöngyén 8-12 fős létszámmal, Liszka Viktor majd Péter Zoltán vezetésével működik a közösség, itt a várban 15-25 fős részvétellel. Az elmondható, hogy a bibliaórák olyan igényes szellemi műhelyek lehetnek, amelyekben a hitbeli kérdéseinkre választ kapunk, és emellett alkalmasak az ismereteink bővítésére is. Az külön öröm, hogy férfiak és fiatalabbak is rendszeres résztvevői lettek az alkalmaknak. Az imaóra és a nyugdíjas kör délelőtt van. Ennek ellenére viszonylag kis létszámú a részvétel. Az év elején Bencéné Szabó Márta vezette a két alkalmat, majd Péter Zoltán vette át a vezetésüket.

Ezen kívül heti rendszerességgel még a CSEPI – a csütörtöki egyetemi és pályakezdő ifjúság alkalma van, amely eredetileg két csoporttal indult. Az egyetemisták azonban nagyon szerényen képviseltetik magukat, emiatt 2016-ban már csak egy csoport volt, amelyet Liszka Viktor majd Péter Zoltán vezetett. Nagyon mély lelkiségű, komoly bibliatanulmányozást folytató közösség. A Mérték alkalma ebben az évben is komoly közösséget mozgat meg hetente. A négy korosztály közül egy felnőtt, szülőknek tartott bibliaóra. (Bencéné Szabó Márta vezetésével) Az öt, heti rendszerességgel tartott alkalom mellett a kéthetente találkozó Baba-mama kör (Bencéné Szabó Márta vezetésével), a havonta találkozó Fügefa kör – középgenerációs interaktív bibliatanulmány (Bence Imre vezetésével) és a Férfi kör (Bence Imre vezetésével), valamint a Fészakrakó kör (Közös vezetéssel) a felnőtt korosztály szinte minden területét lefedi. S emellett még ott van a nagyon szép létszámmal működő Budavári Evangélikus Szabadegyetem is, amely nem csak a váriak számára jelent szellemi eledelt. (Dr. Fabiny Tamás szervezésében) Ennél érzékenyebb cizellálás addig nem lehetséges, amíg a csoportok mindig lelkészi vezetést igényelnek.

A gyermek és ifjúsági munka területén egy kicsit más a helyzet.

A gyermekmunkában állandó segítséget jelent az, hogy a főállású iskolai hitoktatónk (Kovács Kata) a pénteki Mérték hittanos korosztályát átfogja. A vasárnapi gyermek-bibliakörös munkacsoport olyan szoros közösséget alkot, amelyre mindig lehet számítani. Bár a konfirmációs oktatást lelkészek végzik, a konfirmált ifjúság csoportját (a Mérték keretén belül) egyetemisták vezetik (Lukács Máté, Molnár Kata és Skriba Dániel).

Az iskolai hitoktatás jelenti a legtöbb szervezési gondot. A lelkészeken kívül 8 fő segít ennek ellátásában. A megbízási szerződésüket az Országos Iroda adja, ezért az igazán kedvező az lenne, ha csak a gyülekezetünk tagjai lennének a mi körzetünkben hitoktatók. Akkor tudnánk azt biztosítani, hogy az iskolai hittan maradéktalanul illeszkedjen a gyülekezet életéhez. Sajnos ezt jelenleg nem tudjuk megtenni. Így is hálásak vagyunk azoknak a hitoktatóknak, akik a sokszor nagyon nehéz munkába bekapcsolódtak.

A konfirmációs oktatásban 2016 tavaszán 16 fiatal vett részt. 2016 őszén is 16 fiatal kezdte meg a felkészülést. Időközben egy lemorzsolódott. Így is elmondhatjuk, hogy az egyházmegye legnépesebb csoportjáról van szó, és évek óta ilyen létszámmal „dolgozunk”. Ez valamit jelez abból, hogy a gyermekmunka és a különféle táborok, programok jól megalapozzák a konfirmációt. Azonban sokkal többet kellene azért tenni, hogy a konfirmandus családok a gyülekezetben is aktívabbak legyenek.

A gyülekezeti gyermekmunka másik területe a családos délutánok. Az külön áldás, hogy ebbe a munkába az eddigi hitoktatói segítségeken túl Péterné Mestery Rita is be tudott kapcsolódni, így a tehermegosztás jobban megvalósul. Azt viszont most már érezni lehet, hogy a korábbi névválasztás nem volt túl szerencsés. Sok esetben már a 3-4. osztályba járók nem akarnak jönni a korábban Totyogók istentiszteletének tartott alkalomra. Ezért lett idén újra hangsúlyos, hogy az alkalmat családi délutánnak nevezzük.

Szót kell ejtenem a cserkészetről is. A 32. számú Dévai Biró Mátyás cserkészcsapat vezetésében beállt változás – hogy nem a fiaim közül valamelyik a csapat parancsnoka, mint éveken keresztül volt – azt is jelenti, hogy a csapat több rendezvénye a másik fenntartó, a Kelenföldi Gyülekezet területére tevődött át. De azt jó látni, hogy az itt működő őrsökbe egyre több a vári kötődésű résztvevő.

Az állandó alkalmak sorát gazdagítják a kóruspróbák. A Budavári Schütz Kórus lecsökkent létszámmal, alkalmanként egy-egy kórusművel szolgál az istentiszteleteken. Egy zenés áhítatot tartottak nyár elején. A kitartó énekkari tagok hűségét ezúton is köszönjük. Mivel a kórus a próbáját továbbra is vasárnap este tartja, ezért a lelkészi jelenlétet és így az áhítatokat, a lelki táplálékot nem tudjuk a próbákon biztosítani. A Budavári Gospel Kórus hetente tartott próbáján túl, az év során 3 önálló koncertet adott (pl. nyár elején egy jótékonysági koncertet a tatarozások támogatására!), és több vidéki útja is volt (Sámsonháza, Balatonboglár). Emellett az ifjúsági zenés istentiszteleten 4 alkalommal és a húsvéti ünnepi istentiszteleten több művel szolgált. Hála a kórus nagyszerű vezetésének – Szuhai Mónika minden ellenszolgáltatás nélkül végzi a kórus vezetését – a kórus létszáma növekszik. A próba legtöbb alkalommal áhítattal fejeződik be.

Az állandó alkalmak azért vannak, hogy az igehirdetés, a tanítás és a közösség megélése biztosított legyen a gyülekezetünkben, és a szolgálatra alkalmassá tegyen. Hisz a gyülekezet nem a fogyasztók közössége, hanem az Isten szeretete által kapott kegyelmi ajándékok „felgerjesztésének” a helye. Mindenki kapott valamilyen kegyelmi ajándékot, és mindenki rendelkezik olyan képességekkel, amelyeket az Isten ügyének szolgálatába lehet állítani.

A presbitérium az elmúlt évben is rendszeresen ülésezett. Több közgyűlést is kellett tartanunk. Közgyűlésen döntöttünk a lelkészválasztásról és az orgonaépítés folyamatáról. A presbiteri gyűlés pedig folyamatos döntéseivel segítette a műemlék épület átalakításának munkáját. A zárszámadás és a költségvetés márciusi elfogadása, a munkaterv szeptemberi összeállítása, a jelentések közgyűlési elfogadása mellett, a Mária Dorottya-díj megalapítása és a nagy adományok 10%-nak odaítélése volt még olyan jelentős kérdés, amiről a három nagy ügyön kívül a presbitérium tárgyalt. Ez azt is mutatja, hogy nem csak a a lelkészi szolgálatot, hanem a döntéshozó testület munkáját is erősen meghatározta a három nagy ügyünk. Így az új gondolatokat hozó tervezésre alig maradt energiánk. Az éves munkaterv áttekintése alapján azonban mondhatjuk, hogy azt teljesítettük, a naptáramat végigtekintve pedig azt is látom, hogy olykor igen sűrű volt az év.

A presbitérium és a testületek munkájáról szólva arra is kell gondolnunk, hogy a felügyelőnk – Dr. Pőcze Tibor nagy álma, és terve volt az, hogy a gyülekezetünk egyfajta evangélikus kulturális központtá legyen. Ezt a havonkénti orgonazenés áhítatok, a szabadegyetemi előadás régóta futó alkalmain túl, az alkalmi kiállítások szervezésével kezdtük volna megvalósítani. Ennek csírája volt a Budai István templomi grafika kiállítása, és a házilag szervezett betlehemes kiállítás (ötletgazda Sólyom Anikó – kiállításszervező Váradi Adél és Hill Klára). Ezen a téren is minden segítséget, javaslatot örömmel veszünk.

A gyülekezetünkben zajló események és a és a lelkészek tevékenységéről szóló összefoglalás: a Budavári Hírmondó Hírek rovatának 2016. évi összefoglalása - a mellékletben található. Ebből látszik, hogy milyen szerteágazó feladatok hárulnak a lelkészekre, és a gyülekezetünk frekventált volta miatt az infrastruktúránkra, és nem utolsó sorban a munkatársainkra.

Ezekhez az eseményekhez kapcsolódnak még a nagy- beruházások.

Az orgonaépítés munkáját nem a gyülekezet szorgalmazta, de a kapott ajándékot elfogadva végül belevágtunk a tervezésbe. A sajnálatos nehézségek nehezítették az indulást. Bán István családja mindent megtett, hogy a minisztériumban befeketítse gyülekezetünket, és Peskó Zsuzsa pedig ügyvédi leirattal támadta meg a munkánkat! S az sem volt szerencsés, hogy az tervezés folyamatában az ország legismertebb orgonaművészét sikerült úgy megsérteni, hogy nehéz lenne meghívni őt a várba. (Pedig egykor itt is orgonált.) Dr. Pőcze Tibor azonban nagyszerű szakembereket hozott, akik a közbeszerzésben segítettek, és a presbitérium végül Kormos Gyulát, egyházunk műemlék-orgona referensét kérte meg a folyamat szakszerű előkészítésére és kísérésére. A terveket az előzetes koncepciók alapján Kormos tanár úr készítette el (Homolya Dávid segítségével), és az orgona külső megjelenését a Freuen Kirche orgonájának és a Sielbermann orgonaműhely hagyományainak a figyelembevételével szintén Kormos Gyula készítette el. A menzurákat pedig – a sípok pontos méretét és hangzását meghatározó tényezőket -, jól ismert német Silbermann-szakemberek (Ch. Wegschreiber és H. Schitz) segítségével ugyancsak Kormás Gyula állította össze a közbeszerzésen nyertes Pécsi Orgonamanufaktúrának. Így 2016-ban Pécsen megkezdődhetett a gyártás. A karzat- átalakítás tervezését és előkészítését Pápay Judit, gyülekezetünk tagja vállalta. A nagy átalakításra is közbeszerzést kellett kiírni.

A műemlék épületünk teljes rekonstrukciója még ennél is lassabban haladt. A nem engedélyköteles bontási munkák már 2016. januárjában elkezdődtek. A nyár elején aláírt szerződés ellenére a tényleges munka csak az ősz folyamán kezdődött el. A csúszásnak több oka volt: Egyrészt a tervek jelentős késéssel készültek el. A tervezői költségbecslés végösszege jelentősen meghaladta az erre szánt pénzünket. A kivitelező nem dolgozott teljes erőbedobással, Menet közben a faanyag teljesen használhatatlan volta miatt új terveket kellett készíteni. A téli fagy pedig nem tette lehetővé a folyamatos munkát. Időközben eladtuk a Maros utcai ingatlant, amelyből az épületrekonstrukciót finanszírozni tudjuk. A munkát ezidáig minden központi egyházi segítség nélkül valósítottuk meg. Sajnálatos, hogy egy püspöki székhely ilyen méretű rekonstrukciós munkája nem talál segítségre közegyházi berkekben. A gyülekezetben köszönetet kell mondanunk Kürtös Zoltánnak, aki az építési munkacsoport részéről a leghatékonyabb, és szakmai támogatását adja az építkezés szakszerűsége érdekében. Nagy Norbertnek, aki ügyvédi munkájával segített eddig is, teljesen magára vállalva a szerződések és a lakáseladás jogi feladatait. Az építkezésnek egyébként a gyülekezet által felkért műszaki ellenőre van: Bonifert Zoltán.

Mind a két nagyberuházással kapcsolatban látjuk, hogy a gyülekezet elsődleges feladatairól vonja el az energiát, és a lelkészi munkát is lassítja, terheli. Igazgató lelkészként én hordozom ennek leginkább a terhét, de mindhárman érezzük ennek a terheit, és a munkatársaknak is rengeteg többletfeladata van emiatt. Három munkatársunkat kell itt megemlíteni: Kövesy Emesét, aki nagyon sok pályázatot írt és számolt el ebben az időszakban. Samu Piroskát, aki az iroda rendjéért felel, s mindig rendelkezésére áll a belépő szakembereknek, Tősér Gábornét, akinek megnövekedett a takarítani valója.

Dr. Pőcze Tiborról itt is meg kell emlékezni, mert az ő gyülekezet iránti szeretete és jogi szaktudása rengeteg terhet levett a vállamról. Halála után nem is sikerült ezeket a feladatokat teljesen leosztani.

Újra és újra felmerül bennem a kérdés, hogy miként lehetne a fogyasztói gyülekeztet közösen szolgáló gyülekezetté tenni. Az elmúlt évben még a „Növekedés” című stratégiánkkal sem volt sok időnk foglalkozni, bár annak a szellemében próbáltunk mindent megtenni a megfogyatkozott, és a beruházások miatt leapasztott erővel is. Az elmúlt évben nagyon kevés lehetőségem volt a személyes látogatásokra, buzdításra, de azt is érzékeltem, hogy mintha a gyülekezet aktív tagjainak a „ lelkesültsége” is alább hagyott volna. Tudom, hogy mindenkinek nagyon sok a feladata és/vagy a terhe. Azt is tudom, hogy a szociológiai változások a gyülekezeti életet sem kerülik el. De az mindig kérdés, hogy aki évekig aktív volt egy-egy hétköznapi alkalmon, és akár szervezésbe is bekapcsolódott, az egyszer csak háttérbe vonul és még csak az istentiszteleteken sem vesz részt. És nem is jelez, hogy most egy ideig valamiért (fáradtság, családi helyzet változása, vagy betegség, etc.) nem tud jelen lenni a közösségben. Ez a pásztorolást is megnehezíti. Mert amikor valaki jelez, hogy gondjai vannak, akkor igyekszünk keresni őt, és a lehetőségeink szerint lelki segítséget nyújtani neki. De talán az belátható, hogy a nyilvántartott, több mint 3000 tagunk minden gondjáról nem tudhatunk.

Pedig ma is elsődleges feladatunk az Ézsaiásnak adott küldetés: Vigasztaljátok népemet! Mert ha az ÚR vigasztalja népét, mint anya a gyermekét, akkor nekünk a Krisztusban megtapasztalt vigasztalást kell tovább sugároznunk.

Köszönetet mondok mindazoknak, akik ezt a szolgálatot aktivitásukkal segíttették, bocsánatot kérek azoktól, akikre nem tudtunk kellően odafigyelni! És bátorítását kérem azoknak, akik érzik, hogy az erőnk fogy és lendületünk lankad, hogy a testvérek bátorításával tudjuk tovább végezni a szolgálatunkat.

A jelentés mellékletét képezik:

A gazdasági adataink – Kövesy Emese összeállításában,

a statisztikai adatok – Samu Piroska összeállításában,

és a Hírek 2016-ról, a Hírmondóban - általam összeállított események sora.

Kérem jelentésem elfogadását!

Bence Imre

lelkész

**1. melléklet:**

**Gazdasági jelentés**

**összeállította: Kövesy Emese**:

2016-ban a bevétel + 36.666.181 Ft-tal, a kiadás - 1.051.694 Ft-tal tér el a tervezettől.

|  |  |  |
| --- | --- | --- |
|  | **2016 terv** | **2016 tény** |
| **Bevétel** | **38.661.000,00 Ft** | **75.327.181,00 Ft** |
| **Kiadás** | **38.468.000,00 Ft** | **37.416.306,00 Ft** |
| **Beruházás (parókia felújítás, egyéb eszközök vásárlása)** | **20.300.000,00 Ft** | **12.541.078,00 Ft** |
| **Egyenleg** | **- 20.107.000,00 Ft** | **25.369.797,00 Ft** |

**Bevételek** növekedéséhez elsősorban Maros utcai ingatlanunk eladása(25.000eFt) járult hozzá ehhez, valamint a **céladományok** (5.294eFt) emelkedése, ez utóbbin  **belül 4.922eFt** volt a **Fortuna utcai építkezésre** befolyt összeg, **1.181eFt az** **áldozati vasárnapi** gyűjtés a templom festésére. További növekményt okozott:

* pályázati bevételek 2.923eFt
* közüzemi ktg visszatérítés,Fortuna u. 784eFt
* adományok 1.132eFt
* perselypénz 500eFt
* továbbítandó egyéb támogatások 1.153eFt

A beruházás által okozott nehéz pénzügyi helyzetben a gyülekezeti tagok lényegesen megemelték hozzájárulásaikat. (Gyülekezeti tagoktól származó bevételek: 2016. terv.19.800eFt, tény 26.743eFt +6.943eFt)

**A kiadások** mértéke összességében 1.051eFt-tal kevesebb, jelentősebb megtakarítás a közüzemi díjaknál volt a Fortuna utcai építkezés miatt. Kevesebbet fordítottunk egyéb karbantartási költségekre. Többlet kiadást jelentett viszont a **lelkészlakásbérlés (957e Ft).**

A **záró teljes pénzkészlet 59.896.968 Ft,** melynek kisebb része készpénzben, döntő része folyószámlán (részben betétként lekötve) áll rendelkezésre.

A Fortuna utcai parókia felújítására betervezett közel 79 M Ft-os összegből 2016.végéig összesen még csak bő 14,8 M Ft került felhasználása.

|  |  |  |
| --- | --- | --- |
| **2017 terv** | | **Induló pénzkészlet 59.896.968 Ft** |
| **Bevétel** | **38,968 M Ft** |  |
| **Kiadás** | **38,646 M Ft** |  |
| **Beruházás (parókia felújítás)**  **Beruházás (orgona projekt)** | **35,200 M Ft**  **9,710 M Ft** |  |
| **Beruházás (egyéb leltári tárgyak vásárlása)** | **0,300 M Ft** |  |
| **Egyenleg** | **-44,888 M Ft** | **Záró pénzkészlet 15.008.968 M Ft** |

A kiadási oldal tartalmazza az alkalmazottak 4%-os bértömeg emelését, valamint két érintett lelkész illetményeknek a presbitérium által elfogadott táblázat szerinti emelését 2017. március 1-tól.

**2. melléklet:**

**Budavári Evangélikus Egyházközség 2016. évi népmozgalmi adatai**

**Összeállította: Samu Piroska**

|  |  |  |
| --- | --- | --- |
| **1.** | **Egyházközségi lélekszámadatok** |  |
|  | **Egyházközségi tagok** | **3143** |
|  | **Választói névjegyzékben szereplők száma** | **454** |
| **2.** | **Keresztelés - konfirmáció** |  |
|  | Gyermek (0-5) /2016-ban fiatal és felnőtt keresztelés nem volt | **43** |
|  | Fiatal konfirmáció (18 évesnél fiatalabb) | **16** |
|  | Felnőtt konfirmáció | **5** |
| **3.** | **Esketések száma**  Tiszta ev. párok esketése: 4, Vegyes párok esketése: 15 | **19** |
| **4.** | **Temetések száma**  Eltemetett férfiak sz.: 12. Eltemetett nők sz.: 24 | **36** |
| **5.** | **Rendszeresen szolgáló nem lelkészi munkatársak száma** |  |
|  | Hitoktatók (a nem képesítettek is) | **21** |
|  | Egyéb önkéntes munkatársak | **36** |
| **6.** | **Istentiszteletek száma** | **320** |
| 7**.** | **Résztvevők átlagos száma az istentiszteleteken** | **51** |
| 8**.** | **Úrvacsorai alkalmak, látogatások, lelkipásztori beszélgetések** |  |
|  | Templomi úrvacsorai alkalmak | **183** |
|  | Egyéb (beteg, családi) úrvacsorai alkalmak | **38** |
|  | **Úrvacsorázók teljes száma** | **6759** |
|  | Látogatások száma | **820** |
|  | Lelkipásztori beszélgetések | **169** |
| 9**.** | **Iskolai és gyülekezeti hitoktatási csoportok száma**  Ebből iskolai hitoktatási csoport: **70**, gyülekezeti gyermek csoport: **8**, konfirmációs csoport: **1**, felnőtt keresztelésre előkészítő csoport: **1** | **80** |
|  | **Hittanórák teljes száma (iskolai: 2310, gyülekezeti gyermek: 270, konfirmációs órák: 30, felnőtt keresztelésre előkészítő órák: 25)** | **2635** |
|  | **Hitoktatásban részesülők száma Egyházközségünkben** | **270** |
| 10**.** | **Bibliaórák** (felnőtt, gyermek és ifjúsági) |  |
|  | **Felnőtt bibliaórai csoportok** | **9** |
|  | **Felnőtt bibliaórák száma** | **224** |
|  | **Gyermek, ifjúsági bibliaórai csoportok száma** | **8** |
| **11.** | **Egyházközségi ülések/gyűlések** |  |
|  | **Közgyűlések száma** | **2** |
|  | **Képviselőtestületi ülések** | **1** |
|  | **Presbiteri ülések** | **7** |

1. melléklet:

**A Budavári Hírmondó Hírek rovatának 2016-ban megjelent hírei**

* Január 6-án Bence Imre a II. kerületi Ökumenikus Óvoda három protestáns csoportjának tartott vízkereszti foglalkozást, énektanítással és vízkereszti áldással.
* Január 7-én a Lelkészi Hivatalunkban volt a kerületi Ökumenikus Imahét megbeszélése. A gyülekezetek képviselői összeállították a hét programját.
* Január 13-án volt a Budai Egyházmegye lelkészi munkaközösségének a gyűlése a Budagyöngyén, amelyen dr. Fabiny Tamás tartott előadást az irgalmasság évéről.
* Január 14-én Bence Imre interaktív előadást tartott a Budahegyvidéki Gyülekezet csütörtöki alkalmán a keresztyén nevelés kérdéseiről.
* Január 16-án gazdasági konzultáció volt az egyházunk Üllői úti székházában, amelyen a gazdasági beszámolók új rendszerével ismerkedhettünk meg. Gyülekezetünket Kövesy Emese gazdasági vezető, Dr. Buday Tamásné számvevőszéki elnök és a Bence Imre lelkész képviselte.
* Az ökumenikus imahét nyitóalkalmán Bence Imre lelkész szolgált igehirdetéssel a Margit körúti templomban. A hét minden estéjén részt vettek lelkészeink az ökumenikus istentiszteletek liturgiában. Pénteken Mátyás templomban. Dr. Fabiny Tamás volt az igehirdető. A záró alkalomra január 24-én került sor a templomunkban, amelyen 8 lelkész szolgált együtt, az igehirdetést Vigassy Mihály plébános tartotta.
* Január 19-én megbeszélés volt a Püspöki Hivatalban, amelyen a 2016-os év rádiós és Tv-s istentiszteletein prédikál lelkészek kaptak felkészítést. Gyülekezetünkben 2016. október 31-én lesz TV-s közvetítés.
* Az ősz folyamán és januárban több megbeszélés volt a műemlék-parókia felújításával kapcsolatosan, amelyre az építési engedélyét az egyházközség megkapta. A műszaki kérdésekben Kürtös Zoltán mérnők, a képviselő-testület tagja volt a gyülekezetünk képviselője.

Január 25-én a finn kapcsolattal rendelkező gyülekezetek képviselői találkoztak a Püspöki Hivatalban. Gyülekezetünket Bence Imre lelkész és Csepregi Piroska képviselte. A találkozó résztvevőinek fogadást adott Petri Tuomi-Nikula, Finnország budapesti nagykövete is.

* Január 31-én vendégünk volt a gyülekezetben a Fancsali Egyházközség 30 fős csoportja Domonkos Tibor lelkész vezetésével. A találkozón Richly Zsolt rajzfilmrendező művész a Luther életét bemutató animációs filmről tartott beszámolót.
* Február. 21-n szupplikáció volt a gyülekezetünkben, Barcsik Zoltán az Evangélikus Hittudományi Egyetem V. éves hallgatója hirdette az igét, és a gyülekezetünk az istentisztelt perselypénzével – 78.000-ft-ta l támogatta a lelkészképzést.
* Február 24-én Bence Imre a II. kerületi ökumenikus óvoda protestáns csoportjaival tartott interaktív foglalkozáson a passió történetét elevenítette fel a gyermekeknek.
* Gáncs Tamás és Bence Imre, mint a 32.sz. Dévai Bíró Mátyás cserkészcsapat fenntartó gyülekezeteinek vezetői az z Evangélikus Hittudományi Egyetem hallgatóinak tartott előadást egy kurzus keretében. Eben az sorozatban előadó volt még Bence Zsolt a cserkészcsapatunk parancsnoka is.
* Március 12-én a piliscsabai Bételben tartott hétvégénk szombati napján vendégünk volt Péter Zoltán lelkész, és családja, hogy a lelkészválasztás előtt bemutatkozzanak a gyülekezet tagjainak.
* Március 14-én a téli „álmából ébresztettük” az egyházközségünk Badacsonyörsön található pihenőházát. Ettől kezdve látogatható, igénybe vehető az épület.
* Gyülekezetünk kis csoportja – Liszka Viktor vezetésével - részt vett az ökumenikus keresztúton, ahol katolikus és református testvérekkel járták végig a passió állomásait.
* Március 19-án egyházmegyei hittanverseny volt Szentendrén. Gyülekezetünket: Bagarus Anna, Béndek Anna, Boda Krisztián, Molitorisz Lilla, Reich Márton, Reich Melinda Réthelyi Klára, Szeszler Jakab és Szeszler Móric, Szoboszlai Virág képviselte és két csapatunk ezüst érmet nyert! Köszönjük a felkészülést, és gratulálunk az eredményhez. A hittanversenyen Bence Imre esperes tartott gyermekeknek szóló interaktív áhítatot.
* Március 20-án Liszka Viktor igehirdetéssel szolgált Hévízgyörkön, ahol annak idején a hatodévét töltötte.
* A húsvét hajnali istentiszteletünkön öt felnőtt konfirmált: Fendler Judit, Kozár László, Kozár (Marosi) Beáta, Pulay Glória és Tóthmátyás Edit. Isten megerősítő szerette legyen életük erőforrása!
* Március 29-én tévéfelvétel volt a templomunkban, a mai hitvallások sorozat keretében Csorba István ny. karnagyunkkal készült felvétel.
* Április első napjaiban derült fény arra, hogy a műemléképületünk tervezett felújítása jóval nagyobb terhet jelent az egyházközségnek, mint az előzetes tervek alapján gondoltuk. Csorba István ny. karnagyunk emiatt két évre lemondott a havi támogatásról, amelyet az egyházközségtől hűséges szolgálata elismeréséül kapott. Ezzel 500.000,- Ft-tal támogatta a felújítást.
* Április3-án Péter Zoltán jelölt volt az istentiszteletek igehirdetője.
* Április 5-én a lelkészválasztó közgyűlés lelkésszé választotta Péter Zoltán ceglédi lelkészt. Péter Zoltán 2016. augusztus 1-jén foglalja el hivatalát.
* Jótékonysági koncert volt a templomunkban a Szilágyi Erzsébet Gimnázium és a gyülekezetünk közös szervezésében. A vendégeket Bencéné Szabó Márta köszöntötte. A franciaországi Rouen város művészeti iskolájának kórusát Pascal Hellot vezette. Koncerten közreműködött a Szilágyi Erzsébet Gimnázium kórusa Várkonyi Tamás vezetésével. és a Batthyány Lajos Általános Iskola kórusa Járfás Orsolya vezetésével. Az adományokkal a munkácsi II. Rákóczi Ferenc Gimnázium támogatására gyűjtöttük.
* Április12-én TV-felvétel volt a templomunkban, Bencéné Szabó Márta és Bence Imre lelkészek hajnali gondolatait rögzítette a MTV
* Bence Imre esperes a egyházunk Püspöki Tanácsának felkérésére tagja lett a lelkészi életpálya kérdéskörével foglakozó munkacsoportnak, amelynek gyűlését a Lelkészi Hivatalunkban tartotta április 12-én.
* A Budavári Gospel Kórus – Szuhai Mónika vezetésével részt vett a balatonboglári kórusfesztiválon, amely az ottani Seven Houses Gospel Chor and Band születésnapi koncertje volt.
* Liszka Viktor április 21-én a Mária Rádióban a család és a hivatás harmóniájáról szóló ökumenikus stúdióbeszélgetésen vett részt.
* Április 22-én a Budavári Schütz kórus két művel szolgálat a XVII. Musica Sacra Civitatis kórushangversenyen, amely a II. kerületi kórusok találkozója volt a Móricz Zsigmond Gimnáziumban.
* Április 24-én Kantate vasárnapján a Schütz kórus részt vett az egyházmegyei kórustalálkozón Budaörsön. A Gospel kórus pedig egykori tagjának gyülekezetében, Sámsonházán énekelt.
* Április 23-án konfirmandusok 11 fős csapata előadta a Megváltott fiú című színdarabot, amelyek a konfirmációi vizsgájuk alkalmából tanultak be, április 24-én pedig először járultak az ÚR asztalához: Almásy Beáta, Budaházy Boglárka, Demeter Olivér, Emődi Anna, Farkas Gabriella, Gábor Dániel, Klenk Alexia, Klenk Gusztáv Dimitriosz, Markó Attila, Rozsondai Anka és Rozsondai Tamás.
* Április 28-án látogatást tett a Lelkészi Hivatalban Rainer Stahl, a Németországi Martin Luther Szövetség nyugdíjba vonuló főtitkára és Bence Imre esperes, akik a személyes hangú megbeszélésen a MLB magyarokért végzett szolgálatáról és a gyülekezet életéről számoltak be egymásnak.
* A piknikünkön, amelyet április 30-án a Madocsai család meghívására Gödöllőn tartottunk, a Dévai Biró Mátyás Cserkészcsapat tagjai szerveztek programokat. A több mint száz résztvevő kellemes tavaszi napot tölthetett együtt.
* Május 7-én volt templomunkban Bence Orsolya és Süle Bálint házasságának megáldása. A lelkészcsalád örömében osztozott a gyülekezet is.
* Ökumenikus ifjúsági zenés istentisztelet volt pünkösd szombatján a templomunkban. A katolikus és evangélikus fiatalok zeni szolgálatával . Illés Dávid református esperes volt a vendég-igehirdető.
* Május 21-én – a Honvédelem napján ökumenikus istentisztelet volt a templomunkban, amelyen a 100 éve elhunyt GörgeyArturról is megemlékeztek. Igét hirdetett Dr Fabiny Tamás, püspök.
* Május végén volt egyházközségünkben a Vivace-Feszt, régi- zenei fesztivál. Bán István szervezésében öt koncert volt. Ezen kívül A Heidelbergi Jezsuita templom kórusa a Gárdonyi Zoltán emléknapok keretében szolgált templomunkban. A koncerten részt vett Gárdonyi Zsolt zeneszerző, is, akinek több műve felcsendült a koncerten.
* Június 1-jén a gyülekezetünkben tartotta munkaülését a lelkészi életpályamodell kidolgozásáért felelős munkacsoport, amelynek egyik tagja Bence Imre lelkész.
* Június 4-én tartotta a hagyományos Sztehlo napját a Sztehlo Gábor Alapítvány, amelyen itthonról és külföldről a még élő „Sztehlo gyermekek” vesznek részt, emlékezve a Gaudiopolis szolgálatára. Egyházközségünk részéről Kövesy Emese gazdasági vezető vesz részt az Alapítvány munkájában.
* Június 5-én a tanévzáró istentiszteletet tartottunk, és az azt követő kávézás keretében köszöntöttük a hitoktatókat, egész tanévben végzett szolgálatukért köszönetet mondva.
* Június 11-én szombaton tartotta munkaévzáró koncertjét a gyülekezetünk Gospel Kórusa, másnap 12-én pedig a gyülekezetünk Schütz kórusa szolgált.
* Június 19-25-ig volt a gyülekezetünk hagyományos tábora, amelyen Testvérek vagyunk címmel vettek részt a programokon a kisgyermekes családok, a hittanosok, a kinfirmált fiatalok és egyetemisták.
* Július 8-án a nemzetközi Föld Sója találkozó keretében három kórus hangversenye volt a templomunkban: A balassagyarmati gyülekezeti kórus mellett egy varsói református,  (Kammerchor Modo Maiorum) és egy erdélyi szász evangélikus (Kirchenchor Honigberg) kórus szolgált közöttünk. A találkozó keretében igét hirdetett Carsten Rentzing szász evangélikus püspök.
* Július közepén kezdődött meg a Fortuna u. 25. sz alatti műemléképület teljes rekonstrukciója.
* Július 26-27-én költözött Budapestre Péter Zoltán és családja. A költöztetésben a gyülekezet tagjai jelentős segítséget nyújtottak. Ezúton is köszönetet mondunk minden segítőnek!
* Július 27-től 31-ig tartott a Szélrózsa Ifjúsági Találkozó a Mátra-kempingben, amelynek szervezési munkájában Kovács Katalin hitoktatónk és gyülekezetünk néhány lelkes fiatal tagja vett részt. Bence Imre és felesége is látogatást tett az ifjúsági találkozón.
* Július végére eladásra került a gyülekezet Maros utcai lakása. A szerződéseket Dr Nagy Norbert, gyülekezetünk presbiteri készítette elő. Köszönet a munkájáért!
* Július 31-én rendkívüli istentiszteletünk volt a Német ajkú Gyülekezettel közösen. Egy hajókirándulás alkalmából 120 fős német vendégsereget fogadtuk a 9.00 órakor kezdődő istentiszteleten, amelyen Johannes Erlbruch és Bence Imre igehirdetése hangzott el, akik ugyanarról az igéről beszéltek a saját anyanyelvükön. A liturgiában énekelt Mannfred Siebald, neves német énekes és zenész.
* Augusztus 4-én Bencéné Szabó Márta és Bence Imre a Fejér Komáromi Egyházmegye táborában fiatalok számára előadást tartott a párválasztás és a házasság témájáról.
* Augusztus 22-25-ig volt a gyülekezetünk napközis tábora, amelyen ebben az évben Egy asztal körül címmel foglalkoztunk bibliai történetekkel. A résztvevő gyermekek a tábor végén maguk is terített asztal körül látták vendégül a szüleiket.
* Augusztus 24-26-ig Balatonszárszó adott otthont az egyházkerület évkezdő lelkésztalálkozójának. A 80-85 lelkész számára a programot Johan Gyula csömöri és Bence Imre vári lelkész dolgozta ki.
* Augusztus 25-től 27-ig a Budavári Gospel Kórus Sámsonházán „edzőtáborban” készült az őszi szolgálataira. Szuhai Mónika kórusvezető összeállította az őszi munkarendet. A kórus tagjai számára Bence Imre tartott áhítatot.
* Augusztus 31-én gyűltek össze a gyülekezetünk iskolai és önkéntes hitoktatói, hogy az előttük álló feladatokat, az iskolai hitoktatás rendjét, és a vasárnapi szolgálati beosztásokat elkészítsék.
* Szeptember 2-án A Budavári Önkormányzat ünnepi alkalom keretében adta át a Budavári Emlékérmeket a díjazottaknak, dr Eősze László zenetudós, gyülekezetünk hűséges tagja is emlékéremben részesült.
* Szeptember 4-én 11.00 órakor tanévnyitó istentiszteletünkön Péter Zoltán hirdette az igét, és áldást kértünk a hitoktatók, a hittanos gyermekek és fiatalok valamint a pedagógusok munkájára.
* Szeptember 5-6-án Révfülöpön , az Esperesek Tanácsa ülésezett, Az esperesi közösség számára reggeli áhítatot tartott Bence Imre.
* Szeptember 7-én Nagybörzsönyben volt az egyházmegye lelkészi- munkaközösségének találkozója, amelyen Bence Imre szolgálat az úrvacsorai istentiszteleten igehirdetéssel.
* Szeptember 10-én ünnepi istentisztelet keretében történt meg Péter Zoltán megválasztott lelkész ünnepélyes beiktatása.
* szeptember 17-én a II. kerületi Ökumenikus Óvoda tanévnyitó istentiszteletén a pasaréti katolikus templomban Bence Imre képviselte az evangélikus közösséget.
* Szeptember 25-én az istentisztelet keretében volt a vendégünk a kouvolai Férfi kórus Pekka Ainali vezetésével. Ezen az istentiszteleten keresztelte 6. unokáját Balicza Iván ny. lelkész.
* Szeptember 30-án vettünk búcsút a templomunkban Kun Gábor testvérünktől, aki gyülekezetünk aktív szolgálattevője volt, A 81 éves korában elhunyt testvérünk tagja volt a régi Schütz kórusnak, a keddi bibliakörnek, a presbitériumnak, majd a képviselőtestületnek, egy cikluson át gondnoka volt a gyülekezetnek és kétkezi munkáival is sokat segített, Emléke legyen áldott, és szolgálata példáját kövesék az utánajövők!
* Október 1-jén gyülekezeti buszkirándulás volt az artikuláris templomok meglátogatásával.
* Október 14-én Bence Győző (nagyvelegi lelkész) és Molnár Eszter esküvője volt a székesfehérvári evangélikus templomban. Köszönjük a gyülekezet szeretetét, amellyel a lelkészcsalád örömében osztoznak!
* Október elején új honlapon található meg a gyülekezetünk. A régi címen ( [http://budavar.lutheran.hu](http://budavar.lutheran.hu/)), de új formában megjelenő honlapunk révén több hírt tudunk adni a gyülekezetünk életéről.
* Október 9-én 18.00 órakor ifjúsági zenés istentiszteleten a zenei szolgálatot a Mandák-Band, a józsefvárosi egyetemi kollégium zenekara nyújtotta, Hegyi András vezetésével. Igét hirdetett: Péter Zoltán lelkész.
* Október 16-án a templomszentelési ünnepünk 121. évfordulóján Dr Fabiny Tamás hirdette az igét a templomunkban, s a házassági évfordulójukat ünneplő párokat áldottuk meg. az áldozati vasárnap adományait a templomunk belső festésére gyűjtöttük.
* A Budavári Gospel Kórus 5 születésnapját ünnepelte október 16-án és ennek keretében nagyszabású koncerttel lépett a hallgatósága elé. A Kórus vezetője, Szuhai Mónika mutatta be az énekelt gospeleket, Lukács András, a kórus egyik alapítója emlékezett a kezdetekkor megfogalmazót víziókra. A kórust zongorán kísérte Tarczali András, gordonkán közreműködött Almási Júlia. A koncerten vendégünk volt a balatonboglári Seven Hauses Gospel Chor and Band, Gáspár Sándor vezetésével.
* Október 23-án, a forradalom 60. évfordulóján tartott kerületi megemlékezésen részt vett Bence Imre lelkész is az I. kerületben élő evangélikusokat képviselve.
* Október 23-án az istentisztelet keretében mutatkozott be A Fébé Segítő Szolgálat szervező titkára Madocsai Dániel, aki beszámol a Segítő szolgált terveiről is.
* Október 27-30-ig Péterné Mestery Rita, hitoktatónk részt vett és előadást tartott a református - protestáns megújulási mozgalom, a Cursillo őszi alkalmán.
* Október 28-án a II. kerületi Völgy utcai Ökumenikus Óvodában Bencéné Szabó Márta és Bence Imre lelkészek Luther Márton és Bóra Katalin életét bemutató színdarabbal tanították a gyermekeket a reformáció fontosságára.
* Október 29-én a Kalevala Baráti Kör tartott a gyülekezetünkben összejövetelt. A Kalevala Kórus fennállásának 25. évfordulóján a gyülekezet terme adott teret az ünnepi fogadásnak, amelyen részt vett Petri Tuomi-Nikula Finnország budapesti nagykövete is.
* Október 30-án részesült a keresztségben Tösér Tamás – Tösér Gáborné, Ibolya egyházfink, első unokája.
* Reformáció ünnepén, október 31-én az egyházmegye közös istentiszteletet tartott a templomunkban , amelyet a Duna Tv egyenesben közvetített. A liturgiában szolgált: Bencéné Szabó Márta, Gáncs Tamás kelenföldi, Horváth Hegyi Olivér, szentendrei és Jakab Béla óbudai, valamint Péter Zoltán. A gyermekénekkart vezette Péter Zoltán, lelkész és Lukács Máté teológus, a budavári gyülekezeti tagokkal és az egyházmegye énekkaraiból érkező vendégekkel kiegészített Schütz kórust Bán István vezette. Az igehirdetés szolgálatát Bence Imre lelkész végezte.
* Dr Fabiny Tamás püspök, mint Lutheránus Világszövetség Közép- és Kelet-Európáért felelős alelnöke október 31-én részt vett az ötszáz éves Reformációra emlékező, Lundban tartott ünnepi megemlékezésen, melynek során találkozott Ferenc pápával.
* November 4-6-ig ifjúsági találkozó volt Sopronban. A budavári fiatalok Skriba Dániel ifjúsági vezető és Lukács Máté teológus vezetésével vettek részt a kirándulással egybekötött találkozón. A fiatalok részt vettek a soproni német nyelvű istentiszteleten is, amelyen Lukács Máté teológus hirdette az igét német nyelven.
* November 9-én a Sztehlo Gábor Gimnázium nürnbergi testvériskolájának delegációja látogatott a gyülekezetünkbe, ahol a Sztehlo emléktábla megtekintése után tájékoztatást kaptak a Sztehlo Gábor Alapítvány munkásságáról. Gyülekezetünket az alapítványban Kövesy Emese, gazdasági vezető képviseli.
* A november 13-án tartott ifjúsági zenés istentiszteleten Lukács Máté teológus hirdette az igét, zenei szolgálattal közreműködött az ifjúsági körünk zenészei és a Budavári Gospel Kórus.
* November 19-én hitoktatói továbbképzés volt a Evangélikus Hittudományi Egyetemen, amelyen gyülekezetünk hitoktatói közül Kovács Kata és Péterné Mestery Rita vett részt.
* November 19-én szombaton tartottuk az takarító napunkat. A templom és a gyülekezeti terek a lelki otthonunk, a környezetünkért vállalt áldozatos munka is része az istentiszteletünknek és a közösségi szolgálttal segítettük az ünnepek előtt Tösér Gáborné, Ibolya fáradságos munkáját.
* 2016. dec. 27-én – az istentisztelet utáni kávézás keretében megnyitottuk azt a kiállítást, amelyen a családok által használt és/vagy készített Betlehemeket csodálhattuk meg. A kiállítás előkészítését Váradi Adél és Hill Klára testvérünk végezte.
* Ádventi gyertyagyújtás volt december 28-án a Völgy utcai Ökumenikus Óvodában, amelyen Péter Zoltán és Bence Imre lelkészek vettek részt.
* Nyugdíjas lelkészek ádventi találkozójára került sor a Rózsák terei kollégiumban, amelyen Bence Imre esperes, mint szervező, áhítattal szolgált.
* December 4-én a Családi Délután keretében vendégünk volt a Mikulás, akinek a gyülekezet családjai gyűjtöttek adományt, hogy azt rászorulóknak vigye el.
* A Budai Egyházmegye lelkészi munkaközössége december 7-én a gyülekezetünkben tartotta ádventi összejövetelét. Az úrvacsorai istentiszteletet a gyülekezetünk barlangjába tartottuk. Az igehirdetés szolgálatát Bencéné Szabó Márta lelkész végezte.
* December 11-én Bence Imre esperes a Borsod megyei Encs és Fancsal gyülekezetében szolgált igehirdetéssel. Fancsalon átadta a budavári adományokat, amelyeket Németh Andrásné presbiter, a baktakéki általános iskola igazgatója vett át, hogy a Csenyétén működő tagiskola rászoruló diákjainak eljuttassa.
* December 11-én 18.00 órakor a Budavári Gospel Kórus nagyszabású ádventi és karácsonyi koncertjében gyönyörködhetett a hallgatóság.
* December 12-én az I: kerület polgármestere. dr. Nagy Gábor Tamás hívta meg találkozóra a kerület lelkészeit, ahol a gyülekezetek életéről tájékozódott. A gyülekezetünket Péter Zoltán és Bence Imre képviselte ezen a találkozón.
* A Kossuth Rádió Hallhatóan evangélikus műsorába interjú készült december 19-én Bence Imre lelkésszel a „ Fordított Mikulás” elnevezésű akciónkról, amely december 26-án volt hallható a műsorban.
* December 20-án a munkatársi karácsonyon köszöntük meg a munkatársainknak és az önkéntes szolgálat tevőkek az egész évi fáradozásukat, önfeláldozó munkájukat.
* A hétközi ádventi istentiszteleteken vendég igehirdetők szolgáltak közöttünk, gyülekezetünk tagjai zeneszámokkal gazdagítottak bennünket. November 29-én Buday Barnabás arnóti lelkész igehirdetését követően négy konfirmandus muzsikált. Bakó Anna, Bagarus Anna, Miklós Dóra zongorán, Heinczinger Bence gitáron játszott. December 6-án Lacknerné Puskás Sára, budakeszi lelkész volt az igehirdető, és Bajnóczi Bence orgonált. December 13-án Hokker Zsolt, budafoki lelkész igehirdetése után Pócsa Katalin gitárjátékában és énekében gyönyörködhettünk. December 20-án pedig Keczkó Szilvia, budahegyvidéki lelkész igehirdetését követően Winkler Orsolya (hegedű) Winkler Zsófia (brácsa) és Sipos Csaba (nagybőgő) barokk zeneművekkel gazdagították a liturgiát.
* Az ifjúsági csoport december 28-án előszilveszteri estet tartott a soproni fiatalok csoportjával közösen. Az estet Lukács Máté teológus és Péter Zoltán lelkész vezette.